Lisa 1

Tehniline kirjeldus väikeostu „Asendus- ja perekodude juhtide kompetentsimudeli rakendamise koolitus koos individuaalse coachinguga” juurde

# Mõisted ja taustainfo

Eestis on 01.01.2023 seisuga kokku 33 asenduskodu ja perekodu, millest 8 osutab asendushooldusteenust asenduskodus ja 25 osutavad asendushooldusteenust perekodus. Asendushooldusteenust osutavad organisatsioonid on erineva struktuuriga.

Eestis töötab perekodusid, kus on vaid üks perevanem, kes ise on ühtlasi ka perekodu juht. Mõned asendus- ja perekodud koosnevad aga mitmetest erinevatest üksusest, kus on erineva taseme juhte ning struktureeritud töökorraldus.

Sotsiaalkindlustusamet koos partneritega on välja töötanud kompetentsimudeli asendus- ja perekodu juhtidele. Asendus- ja perekodu juhtide kompetentsimudel on leitav Sotsiaalkindlustusameti kodulehelt: <https://sotsiaalkindlustusamet.ee/abivajav-laps-ja-taiskasvanu/asendushooldus-ja-kasuvanemlus>.

Asendus- ja perekodu juhil on suur mõju asendushoolduse valdkonna kui terviku arengule. Juht mõjutab enim organisatsioonikultuuri ja väärtusi ning kogu õhustikku oma organisatsioonis. Juht võtab tööle perevanemaid ja kasvatajaid ning loob tingimused, et lastel oleks turvaline kasvukeskkond. Oma eeskujuga mõjutab juht töötajate ja ka laste käitumist ning hoiakuid. Lisaks esindab organisatsiooni väljapoole ja mõjutab seeläbi nii oma organisatsiooni kui ka kogu asendushoolduse mainet.

Kompetentsimudelis on juhtide endi poolt kirjeldatud igapäevatöö lugusid, mille juures on ka lahenduskäigud ning selgitused, kui sobilik on üks või teine lahenduskäik sellele situatsioonile.

Kokkuvõtvalt - kompetentsimudel on juhi jaoks eelkõige eneseanalüüsi- ja arenguvahend ning hea võimalus küsida tagasisidet kindla struktuuri alusel. Selleks, et kompetentsimudel saaks Eestis valdkonnaüleselt rakenduda, on rakenduskavas üheks prioriteetseks tegevuseks juhtide koolitamine, kes juba kasutavad või hakkavad mudeleid kasutama.

# Koolituse tulemus ja pakkuja kohustused

* 1. Koolituse tulemusena on asendus- ja perekodu juhtidel teadmised ja oskused juhi kompetentsimudeli rakendamiseks igapäevatöös.
	2. Hanke eesmärgiks on leida pakkuja, kes viib läbi **asendus- ja perekodu juhtidele kompetentsimudeli rakendamise kolmepäevase koolituse**.

3-päevase koolituse õppemaht on 24 akadeemilist tundi. Koolitus viiakse läbi ühele grupile ning osalejate arv grupis on indikatiivselt 18 isikut. Tellija jätab endale võimaluse vahendite olemasolu korral tellida juurde veel ühe lisa koolituse koos coachivate nõustamistega. Hankepartner peab arvestama osalejate individuaalsete arenguvajadustega ja tegevused seostama osalejate reaalsete ülesannetega töökohal.

* 1. Pakkuja viib läbi kaks individuaalset coachivat nõustamist koolitusel osalenud juhtidele, mis võib toimuda kas kontaktkohtumisena või veebikohtumisena. Ühe coachiva nõustamise pikkuseks on kaks akadeemilist tundi. Tellija eeldab, et hankepartner lepib iga juhiga personaalselt kokku nõustamiste ajad ja toimumiskoha.

# Koolituse sihtrühm

Koolitusele on oodatud osalema asendus- ja perekodude juhid ja keskastmejuhid.

# Koolituse toimumise aeg

Juhtide koolitus ja coachivad nõustamised peavad olema toimunud hiljemalt 31.12.2024. Täpsed kuupäevad lepitakse eduka pakkujaga kokku peale lepingu sõlmimist. Koolitusega seotud materjalid on esitatud Sotsiaalkindlustusametile vähemalt kaks nädalat enne juhtide koolituse toimumist.

# Koolituse toimumise koht

# Tallinn, täpsem asukoht selgub, kui koolituskuupäevad on kokku lepitud. Koolituse läbiviimise ruumi, toitlustamise, lisamaterjalide printimise tagab Sotsiaalkindlustusamet oma vahenditest. Coachivateks nõustamisteks tagab ruumid pakkuja enda poolt.